Campo Alegre
Campo Alegre, tambe konosí komo Le Mirage, tabata un bordèl den aire liber na Kòrsou. E kompleho ta establese riba un tereno ku tabata un kampamentu militar, situá na altura di Seru Fortunaweg serka di Aeropuerto Hato. El a kuminsa den añanan 40 di siglo 20 i tabata den operashon te ku 2020, momentu ku e virus di corona a brota i e negoshi a bai fayit. E tabata e kas di prostitushon legal di mas grandi den hemisferio oksidental.

Historia 
Den añanan binti di siglo 20 refineria Isla ta habri na Kòrsou. Muhénan tabata migra pa e isla pa duna servisio na e trahadó petrolero i navegantenan riba e tankeronan. Den sentro di siudat tabatin muhénan prosedente di Venezuela, Colombia i Santo Domingo ku tabata operá durante añanan trinta i kuarenta di siglo 20. Den dekada kuarenta a konsekuensia di Guera Mundial II militarnan di marina hulandes i merikano a kuminsa yega e isla, oumentando e demanda pa prostituta. Aunke ku outoridatnan a impone un prohibishon riba prostitushon den sentro di Willemstad, e situashon tabata difisil pa por kontrola. 

Pa solushona e problema gobernador ta instalá un komishon pa kombati prostitushon i malesa venériko na 1942, kual tabata inkluí representantenan di departamentu di salubridat publiko i klero. Sinembargo ta yega na e konklushon ku e mihor alternativa tabata pa konsentra prostitushon den un lugá leu for di sentro di siudat Willemstad. E plan tabata enserá ku e prostituta lo traha independientemente. Banda di esei ta pone regulashon estrikto na e permiso pa negoshi di prostitushon. E kompleho a habri 30 di mei 1949 bou di e nòmber Campo Alegre. 

Inisialmente e muhénan di bida a wòrdu reklutá na Cuba i Venezuela. Nan tabata risibi un permiso pa traha pa 3 luna den e bordèl. Entre e final di dékada 1940 pa meimei di 1990, mitar di e prostitutanan tabata regresa pa traha otro 3 luna. Ta estimá ku 25.000 muhénan di bida a wòrdu emplea pa e establesimentu entre 1949 i 1990.

E kompleho, ku un superfisie di 72.000 m² na Cunucu Hatu i Seroe Fortuna, ta konsistí di diferente edifisio, entre otro un hotel ku aproksimadamente 156 kamber, tienda, restaurant, varios bar, un gimnasio, un pisina, ofisina i 45 lugá di parker. Ademas e tereno por stashona te 600 vehíkulo. E kompleho ta propiedat di e kompania establesé na British Virgin Islands yama Wilshire Advisors Ltd.

Benta 
Riba enkargo di Ministerio Públiko Kòrsou (OM) e kompleho tabata desde 2022 den un proseso di benta na findishi, permitiendo un posibel kontinuashon di e negoshi di prostitushon bou di reglanan mas estrikto. Esaki tabata debi ku OM a pone beslag pa e sentensia na 2013, kaminda Wilshire Advisors Ltd. a keda kondená pa labamentu di plaka i mester paga 14 mion florin na hustisia. Na findishi dia 26 di september 2023 pais Kòrsou ta kumpra e propiedat pa 8 mion; esaki a okashoná un avalancha di kritika den media.

Empresa
Kòrsou